གཞན་ཡང་མངའ་རིས་ཀྱི་ལྷ་བླ་མ་ཡེ་ཤེས་འོད་ཀྱིས་རིན་ཆེན་བཟང་པོ་ལ་སོགས་པའི་བྱིས་པ་ཉི་ཤུ་རྩ་གཅིག་རྒྱ་གར་དུ་སློབ་གཉེར་ལ་བཏང་བ་ལས།རིན་ཆེན་བཟང་པོ་དང་ལེགས་པའི་ཤེས་རབ།ལོ་ཆུང་གྲགས་འབྱོར་གསུམ་མ་གཏོགས་གཞན་རྣམས་ས་མ་ཐུབ་པས་ཤི།ལོ་ཙཱ་བ་རིན་ཆེན་བཟང་པོ་ནི་མེ་མཁའ་རྒྱ་མཚོའི་འདས་ལོ་༢༢༤ས་རྟ་ལོ་སྤྱི་ལོ་༩༥༨ལ་འཁྲུངས།ཁོང་ཁ་ཆེར་ལན་གསུམ་བྱོན།པཎྜི་ཏ་བདུན་ཅུ་རྩ་ལྔ་བསྟེན།སྔགས་མཚན་ཉིད་ཀྱི་གཞུང་ལུགས་མང་པོ་ལ་སྦྱངས།མཁྱེན་རབ་ཤིན་ཏུ་ཆེ་བས་མདོ་སྔགས་ཀྱི་ཆོས་མང་པོ་བསྒྱུར།འདི་ནས་བཟུང་སྟེ་བསྒྱུར་བའི་སྔགས་ལ་གསང་སྔགས་གསར་མ་ཟེར།གནས་དང་གཙུག་ལག་ཁང་མང་དུ་བཞེངས།གུར་ཤིང་བརྩོན་འགྲུས་ལ་སོགས་པའི་སློབ་མ་མཁས་གྲུབ་མང་པོ་དང༌།ཞུ་ཆེན་ཕེར་བའི་ལོ་ཙཱ་བ་ཡང་བཅུ་ལྷག་བྱུང༌།ཁོང་དགུང་ལོ་གྱ་ལྔ་བཞེས་པའི་དུས།ཇོ་བོ་རྗེ་བོད་དུ་བྱོན།སྤྱིར་ལོ་ཆེན་འདིའི་ཕྱག་རྗེས་གཞན་ལས་ཆེ།དགུང་ལོ་གོ་བརྒྱད་ཐོག་སྐུ་མྱ་ངན་ལས་འདས་སོ།།ལོ་ཆེན་གྱི་སློབ་མ་མཁས་ཆེན་མང་པོ་བྱུང་བ་རྣམས་ཀྱིས་གཞུང་ལུགས་མང་པོ་བསྒྱུར།ཁྱད་པར་དུ་རྨ་དགེ་བའི་བློ་གྲོས་ཀྱིས་ཚད་མ་རྣམ་འགྲེལ་དང༌།དེའི་རང་འགྲེལ་དང༌།ལྷ་དབང་བློའི་འགྲེལ་པ་དང༌།ཤཱཀྱ་བློའི་འགྲེལ་བཤད་ལ་སོགས་པ་མང་དུ་བསྒྱུར་ཅིང༌།འཆད་ཉན་གྱིས་གཏན་ལ་ཕབ།དེ་ལས་མཆེད་ནས་དབུས་གཙང་གི་ཕྱོགས་སུ་ཚད་མའི་འཆད་ཉན་བྱུང་ཞིང༌།དེའི་ཚེ་ཁྱུང་པོ་གྲགས་སེ་ཞེས་བྱ་བ་མཁས་པར་གྲགས་པ་དེས་ཚད་མའི་བཤད་པ་མང་དུ་མཛད།ལོ་དག་ལ་ཚད་མ་རྙིང་མ་ཞེས་ཟེར།ཕྱིས་ལོ་ཙཱ་བ་བློ་ལྡན་ཤེས་རབ་ནས་ཚད་མ་གསར་མར་གྲགས་པ་རྣམས་བྱུང་བར་གྲགས་ལ་ཁྱུང་པོ་དེ་བོ་ཏོ་བ་དང་དུས་མཚུངས་པར་སྣང་གསུངས་སོ།།